เกมที่นายกฯตู่จะเล่นกับทรัมป์
ก็เป็น โปรโตคอลการทูต ที่ค่อนข้างแปลก เมื่อ ประธานาธิบดี โดนัลด์ ทรัมป์ ผู้นำสหรัฐฯ แจ้งเปลี่ยนวันนัดหมาย พล.อ.ประยุทธ์ จันทร์โอชา นายกรัฐมนตรีไทย แบบกะทันหัน ทำให้ต้องเดินทางไปสหรัฐฯเร็วขึ้นหนึ่งวัน เดิมนัดหมายวันที่ 3 ตุลาคม แต่เปลี่ยนเป็นวันที่ 2 ตุลาคม ด้วยเหตุผลว่าจะไปเยี่ยมผู้ประสบภัยจากพายุเฮอริเคนมาเรีย ทั้งที่พายุเฮอริเคนมาเรียพัดผ่านไปสิบกว่าวันแล้ว,การไปอเมริกา ต้องใช้เวลาบินเกือบ 20 ชั่วโมง ปกติทางการเมือง เมื่อไปถึงต้องให้ร่างกายปรับเวลาสักหนึ่งวัน ค่อยขึ้นโต๊ะเจรจาการเมืองการค้า สมองจะได้แจ่มใส,แต่ ประธานาธิบดีทรัมป์ กลับเปลี่ยนเวลากะทันหัน เหมือนแกล้งทางอ้อม ทำให้ พล.อ.ประยุทธ์ บินถึงกรุงวอชิงตันปุ๊บ เข้าห้องล้างหน้าล้างตาเสร็จ ก็ต้องขึ้นโต๊ะเจรจาทันที เหมือนตีไก่งวงยังไงยังงั้น ผมก็หวังว่า ทีมงานกระทรวงการต่างประเทศ จะเตรียมความพร้อมการเจรจาทุกด้าน ผมรู้สึกว่าการเชิญนายกฯไทยไปเยือนทำเนียบขาวครั้งนี้ ไม่ใช่เรื่องปกติธรรมดา,ประเด็นที่ 1 เป็นที่รู้กันว่า สหรัฐฯมีปัญหากับไทยหลายเรื่อง ทั้ง ประชาธิปไตย การค้ามนุษย์ และเรื่องที่ ไทยได้เปรียบดุลการค้าสหรัฐฯ 12,200 ล้านดอลลาร์ เป็นอันดับที่ 11 ของประเทศที่ได้เปรียบดุลการค้าสหรัฐฯ (ตัวเลขปี 2558),ประเด็นที่ 2 เป็นเรื่องการเมืองระหว่างประเทศ เมื่อ รัฐบาลบิ๊กตู่ ให้ความสนิทสนมกับ รัฐบาลจีน ของ ประธานาธิบดีสี จิ้นผิง ที่เป็นไม้เบื่อกับ ประธานาธิบดีทรัมป์ จนออกนอกหน้า แม้แต่คนไทยก็ยังรู้สึก ขนาดยอมลงทุนรถไฟความเร็วสูงหลายแสนล้านบาทให้เป็นส่วนหนึ่งของเส้นทางสายไหมจีน แถมยังจ้างจีนออกแบบและควบคุมการก่อสร้าง ซื้อระบบเดินรถและขบวนรถไฟจากจีนทั้งหมด ยังไม่นับการซื้ออาวุธจีนอีกหลายหมื่นล้านบาท ไม่รักกันจริงคงไม่ทุ่มให้กันแบบนี้,ทำให้ สหรัฐฯ พันธมิตรเก่าแก่ของไทย เสียเปรียบดุลการเมืองจีนในภูมิภาคนี้ ขณะที่ สหรัฐฯ กับพันธมิตร เกาหลีใต้ ญี่ปุ่น ก็มีปัญหาพิพาทกับ เกาหลีเหนือ ซึ่งขู่จะทำ สงครามนิวเคลียร์กับสหรัฐฯ ส่งผลให้คาบสมุทรเกาหลีญี่ปุ่นตกอยู่ในความเสี่ยง ประชาชนตกอยู่ในสภาพหวาดกลัว ถึงขั้นเตรียมถุงยังชีพในหลุมหลบภัยกันแล้ว,ประเด็นที่ 3 เพิ่งเกิดขึ้นสดๆร้อนๆ การแก้กฎหมายคุ้มครองสุขภาพของผู้ไม่สูบบุหรี่ บังคับให้มีบุหรี่ซองเรียบ การขึ้นสรรพสามิตสินค้าบาปบุหรี่ เพื่อปกป้องสุขภาพของคนไทย ส่งผลให้ บุหรี่ต่างประเทศ ต้องปรับราคาขายปลีกเป็น ซองละ 60 บาท–165 บาท ทำให้บริษัทผลิตบุหรี่ยักษ์ใหญ่สหรัฐฯไม่พอใจอย่างยิ่ง แม้จะมีการพยายามล็อบบี้รัฐบาลและสภานิติบัญญัติแห่งชาติ แต่ไม่ประสบความสำเร็จ,ก่อนหน้าที่ พล.อ.ประยุทธ์ จะเดินทางไปเยือนทำเนียบขาวหนึ่งสัปดาห์ ประธานาธิบดีทรัมป์ ก็ได้ส่ง นายวิลเบอร์ รอสส์ รัฐมนตรีพาณิชย์ สหรัฐฯ พร้อมด้วย นักธุรกิจใหญ่สหรัฐฯ เข้าพบ พล.อ.ประยุทธ์ ที่ทำเนียบรัฐบาล เพื่อหารือเรื่องการค้าก่อนที่นายกฯจะไปเยือนสหรัฐฯ หนึ่งในนักธุรกิจสหรัฐฯที่เข้าพบนายกฯในวันนั้นก็คือ นายวาวเตอร์ แวน เวิร์ลสซ์ ประธานบริหาร ฟิลลิป มอร์ริส เอเชีย ในเครือ ฟิลลิป มอร์ริส สหรัฐฯ ที่มีบทบาทสำคัญในการสนับสนุนสมาคมบุหรี่ในเมืองไทย,บริษัทบุหรี่ยักษ์ใหญ่สหรัฐฯ มีอิทธิพลต่อรัฐบาลสหรัฐฯมาแต่ไหนแต่ไรแล้ว สมัย พล.อ.ชาติชาย ชุณหะวัณ เป็นนายกรัฐมนตรี ก็ต้องเดินทางไปล็อบบี้ถึงทำเนียบขาว เพื่อไม่ให้สหรัฐฯเล่นงานไทยกรณีขึ้นภาษีบุหรี่ต่างชาติ,การไปพบ ประธานาธิบดีทรัมป์ ตามคำเชิญอันไม่ปกติของ ผู้นำสหรัฐฯ ครั้งนี้ ผมจึงอยากให้ พล.อ.ประยุทธ์ ใช้ การทูต และ การเมืองในภูมิภาค เป็นเครื่องมือเจรจาต่อรองกับสหรัฐฯ จะได้ไม่ตกเป็นเบี้ยล่าง เกมนี้ผมเชื่อว่า สหรัฐฯมีเดิมพัน.,ลม เปลี่ยนทิศ
ก็เป็นโปรโตคอลการทูต ที่ค่อนข้างแปลก เมื่อ ประธานาธิบดี โดนัลด์ ทรัมป์ ผู้นำสหรัฐฯ แจ้งเปลี่ยนวันนัดหมาย พล.อ.ประยุทธ์ จันทร์โอชา นายกรัฐมนตรีไทย แบบกะทันหัน ทำให้ต้องเดินทางไปสหรัฐฯเร็วขึ้นหนึ่งวัน เดิมนัดหมายวันที่ 3 ตุลาคม
ประยุทธ์ จันทร์โอชา,โดนัลด์ ทรัมป์,ค้ามนุษย์,หมายเหตุประเทศไทย,ลม เปลี่ยนทิศ